text: Oplev Vadehavet via mobiltelefon
  11 marts 2011 kl. 14.12
  Nu kan mobiltelefonen også bruges til at opleve naturen. Et forsøg blev i dag indledt i Nationalpark Vadehavet, hvor turister kan hente små film om kulturen og naturen på mobilen.
  Nu er mobil-dækningen ikke imponerende i vadehavs-området. Men den nye service bruger ikke mobilnettet. Derimod overføres informationerne via teknikken, som kaldes bluetooth. Det er gratis.
  
  Test-område
  De små film kan så kun hentes ind på telefonen fem steder: Hovedengen, Ribe, Mandø Ebbevej, Ribe Kammersluse., Nr. Farup Klæggrav og Vadehavscentret i Vester Vedsted.
  Freddie H. Madsen (DF), formand for teknik- og forsyningsudvalget i Esbjerg Kommune, markerede forsøgsprojektet ved Vadehavscentret. Vadehavet er testområde for projektet "Put Danmark i lommen".
  Foruden Vadehavet er der tre andre testområder: Guldborgsund, Præstø Fjord og Naturpark Åmosen i Vestsjælland.
  
  Teknikken drillede
  Dagens premiere gik dog ikke ubetinet godt. Teknikken drillede - undtagen for to ungersvende, som kunne få teknikken til at virke på deres mobiler. 
  Informationen gives i nogle korte film på et minuts varighed. Emnerne kan f.eks. være historien om, hvordan Ribe fik sit navn, historien om stormfloder eller om vinderens fugleliv i marsk og vade.
  